
NÁVRH UZNESENIA EURÓPSKEHO PARLAMENTU
o tvorbe pracovných miest: spravodlivá transformácia a spoločensky prospešné investovanie
(2022/2170(INI))
Európsky parlament,
–	so zreteľom na odporúčanie Rady zo 16. júna 2022 týkajúce sa zabezpečenia spravodlivého prechodu na klimatickú neutralitu[footnoteRef:1], [1:  Ú. v. EÚ C 243, 27.6.2022, s. 35.] 

–	so zreteľom na dohodu prijatú 12. decembra 2015 na 21. konferencii zmluvných strán Rámcového dohovoru OSN o zmene klímy (COP) v Paríži (Parížska dohoda),
–	so zreteľom na oznámenie Komisie z 11. decembra 2019 o Európskej zelenej dohode [COM(2019)0640], 
–	so zreteľom na oznámenie Komisie zo 14. júla 2021 s názvom Fit for 55: plnenie cieľa EÚ v oblasti klímy do roku 2030 na ceste ku klimatickej neutralite [COM(2021)0550],
–	so zreteľom na vyhlásenie zo 4. novembra 2021 s názvom Podpora podmienok pre spravodlivú medzinárodnú transformáciu prijaté na konferencii COP26 v Glasgowe,
–	so zreteľom na oznámenie Komisie z 23. februára 2022 o dôstojnej práci na celom svete v záujme globálnej spravodlivej transformácie a udržateľnej obnovy [COM(2022)0066],
–	so zreteľom na oznámenie Komisie zo 4. marca 2021 s názvom Akčný plán na realizáciu Európskeho piliera sociálnych práv [COM(2021)0102],
–	so zreteľom na nariadenie Európskeho parlamentu a Rady (EÚ) 2021/1056 z 24. júna 2021, ktorým sa zriaďuje Fond na spravodlivú transformáciu[footnoteRef:2], [2:  Ú. v. EÚ L 231, 30.6.2021, s. 1.] 

–	so zreteľom na nariadenie Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti[footnoteRef:3], [3:  Ú. v. EÚ L 57, 18.2.2021, s. 17.] 

–	so zreteľom na oznámenie Komisie zo 17. septembra s názvom Celoúnijné posúdenie národných energetických a klimatických plánov – Stimulácia zelenej transformácie a podpora hospodárskej obnovy vďaka integrovanému energetickému a klimatickému plánovaniu [COM(2020)0564]
–	so zreteľom na oznámenie Komisie z 1. júla 2020 s názvom Európsky program v oblasti zručností pre udržateľnú konkurencieschopnosť, sociálnu spravodlivosť a odolnosť [COM(2020)0274],
–	so zreteľom na oznámenie Komisie z 5. mája 2021 s názvom Aktualizácia novej priemyselnej stratégie na rok 2020: budovanie silnejšieho jednotného trhu pre obnovu Európy [COM(2021) 0350],
–	so zreteľom na odporúčanie Rady z 24. novembra 2020 týkajúce sa odborného vzdelávania a prípravy (OVP) pre udržateľnú konkurencieschopnosť, sociálnu spravodlivosť a odolnosť[footnoteRef:4], [4:  Ú. v. EÚ C 417, 2.12.2020, s. 1.] 

–	so zreteľom na návrh nariadenia Európskeho parlamentu a Rady, ktorým sa zriaďuje rámec opatrení na posilnenie európskeho systému výroby emisne neutrálnymi technológiami (akt o emisne neutrálnom priemysle) – [COM(2023)0161],
–	so zreteľom na článok 54 rokovacieho poriadku,
–	so zreteľom na stanovisko Výboru pre regionálny rozvoj,
–	so zreteľom na správu Výboru pre zamestnanosť a sociálne veci (A9–0000/2023),
A.	keďže zelená transformácia výrazne rozšíri hospodárske činnosti súvisiace s energiou z obnoviteľných zdrojov, energetickou efektívnosťou a obehovým hospodárstvom a zároveň zmení iné hospodárske činnosti;
B.	keďže spravodlivá transformácia by mala zahŕňať využitie príležitosti na vytváranie kvalitných pracovných miest, boj proti diskriminácii na pracovisku a zvyšovanie pracovných noriem;
C.	keďže v odvetviach, v ktorých sa očakáva, že sa pri transformácii na uhlíkovo neutrálne hospodárstvo objavia pracovné príležitosti, naďalej dominujú muži;
D.	keďže dosiahnutie uhlíkovej neutrality do roku 2050 si bude vyžadovať predvídanie zmien a vhodných rámcových podmienok na podporu prechodu zo zamestnania do zamestnania vrátane potrebnej kvalifikácie, rekvalifikácie a zvyšovania úrovne zručností súčasnej pracovnej sily;
E.	keďže nedostatok investícií do opatrení v oblasti klímy do roku 2030 sa odhaduje na 520 miliárd EUR; 
F.	keďže účasť pracovníkov a odborových zväzov na riadení transformácie a predvídaní a sociálnom riadení zmien je predpokladom spravodlivej, inkluzívnej a úspešnej transformácie;
Ekologické hospodárstvo – príležitosti pre trh práce
1.	Zdôrazňuje, že prechod na obnoviteľné a obehové spoločnosti a hospodárstva vytvára potenciál tvorby nových pracovných miest a transformáciu existujúcich pracovných miest na ekologické a udržateľné pracovné miesta prakticky vo všetkých odvetviach. 
2.	Konštatuje, že potenciál zamestnanosti zelenej transformácie súvisí aj s udržateľnými hospodárskymi činnosťami, ako je energetická obnova, oprava a ekologické poľnohospodárstvo, ktoré sú náročnejšie na pracovnú silu ako činnosti, ktoré nahrádzajú.
3.	Konštatuje, že transformácia má významný potenciál vytvárať miestne pracovné miesta, ktoré nemožno presunúť do zahraničia, čo by prispelo k posilneniu európskej suverenity a odolnosti.
4.	Vyzýva Komisiu, aby vypracovala koncepčné usmernenia o tom, čo predstavuje zelené pracovné miesto, a to na základe jeho potenciálu ekologizácie hospodárstva, jeho prínosu k zdraviu a blahobytu ľudí a dôstojnej práci;
Dôstojná práca pre spravodlivú transformáciu
5.	Zdôrazňuje, že zelená transformácia trhu práce by mala ísť ruka v ruke s vzostupnou konvergenciou smerom k lepším pracovným podmienkam a príťažlivým kariérnym postupom.
6.	Opakuje svoju výzvu, že financovanie EÚ vrátane štátnej pomoci by malo byť podmienené cieľmi verejnej politiky, najmä sociálnymi požiadavkami; zdôrazňuje, že verejné orgány by mali ísť príkladom a vo verejnom obstarávaní stanoviť sociálne kritériá; vyzýva na revíziu smernice o verejnom obstarávaní s cieľom zabezpečiť, aby podniky podporovali kolektívne vyjednávanie,  pracovné miesta vysokej kvality,  učňovskú prípravu vysokej kvality, odbornú prípravu a dôstojnú a jednotnú odmenu za prácu.
7.	Pripomína, že stratégia EÚ v oblasti zdravia a bezpečnosti by mala zohľadňovať osobitné riziká v nových odvetviach a zahŕňať riziká vyplývajúce zo zmeny klímy a zhoršovania životného prostredia. 
8.	Zdôrazňuje význam zapojenia mladých ľudí do plánovania transformácie; vyzýva členské štáty, aby uľahčili prístup mladých ľudí ku kvalitným, plateným a inkluzívnym stážam a učňovskej príprave.
9.	Zdôrazňuje, že rodová rovnosť by sa mala stať neoddeliteľnou súčasťou stratégií ekologického hospodárstva; vyzýva Komisiu a členské štáty, aby prijali všetky opatrenia na zabezpečenie toho, aby sa predchádzajúce rodové nerovnosti neprenášali do vznikajúceho ekologického hospodárstva;
Zručnosti pre spravodlivú transformáciu
10.	Zdôrazňuje, že je potrebné ponúkať vzdelávanie a odbornú prípravu v oblastiach súvisiacich s potrebami zručností, ktoré sú identifikované na trhoch práce a v odvetviach orientovaných na budúcnosť, aby sa zabezpečila pripravenosť trhu práce na zelenú transformáciu. 
11.	Zdôrazňuje, že každý pracovník musí mať právo na vzdelávanie, odbornú prípravu zamestnancov a celoživotné vzdelávanie, čo by sa malo odrážať vo všetkých politikách EÚ a členských štátov v oblasti životného prostredia, ako aj v stratégiách podnikov na zmiernenie zmeny klímy a adaptáciu na ňu; zdôrazňuje skutočnosť, že právo na odbornú prípravu by malo zahŕňať platené študijné voľno. 
12.	Zdôrazňuje úlohu sociálneho dialógu, kolektívneho vyjednávania a sociálnych partnerov pri navrhovaní vnútroštátnych, odvetvových a podnikovo špecifických zručností pre kvalitné pracovné stratégie a odbornú prípravu. 
13.	Vyzýva členské štáty, aby do programov odbornej prípravy a vzdelávania začlenili udržateľný rozvoj a environmentálne kompetencie a zručnosti. 
14.	Zdôrazňuje, že odborná príprava by mala byť dostatočne kvalitná a viesť k získaniu kvalifikácie, ktorá sa potvrdí prostredníctvom transparentných a jasných systémov uznávania a certifikácie, ktoré umožnia porovnateľnosť.
Súdržnosť verejnej politiky s cieľom plne rozvinúť potenciál zelenej transformácie pre pracovné miesta
15.	Zdôrazňuje, že úplné vykonávanie právnych predpisov v oblasti životného prostredia je nevyhnutné na úplné využitie potenciálu spojeného so zeleným hospodárstvom, a teda aj na tvorbu pracovných miest. 
16.	Vyzýva Komisiu, aby do všetkých právnych predpisov v oblasti životného prostredia zahrnula posúdenie sociálno-ekonomického vplyvu s prihliadnutím na pracovné miesta, zručnosti a pracovné podmienky.
17.	Vyzýva na revíziu nariadenia o riadení energetickej únie s cieľom aktualizovať národné energetické a klimatické plány o ciele spravodlivej transformácie.
18.	Zdôrazňuje význam členských štátov pri podpore odvetvového sociálneho dialógu a kolektívneho vyjednávania, najmä v novovznikajúcich ekologických odvetviach, ako aj pri zabezpečovaní začlenenia malých a stredných podnikov; zdôrazňuje, že smernica o minimálnej mzde je výbornou príležitosťou na posilnenie kolektívneho vyjednávania a prítomnosti odborových zväzov v rozvíjajúcich sa odvetviach.
19.	Vyzýva na aktualizáciu smernice 2002/14/ES o informovaní a poradách so zamestnancami v EÚ s cieľom zahrnúť právo na informácie a konzultácie do plánov transformácie, ktoré vykonávajú spoločnosti v rámci svojich operácií a hodnotového reťazca. 
20.	Žiada, aby všetky podniky, ktorých sa zelená transformácia týka , prijali povinné plány spravodlivej transformácie prerokované s odbormi a zástupcami zamestnancov.
21.	Vyjadruje poľutovanie nad tým, že návrh Komisie na preskúmanie správy hospodárskych záležitostí nevytvára dostatočný fiškálny priestor na to, aby členské štáty mohli realizovať ekologické a sociálne investície v potrebnom rozsahu. 
22.	Vyzýva na zásadný posun v EÚ od zdaňovania miezd k zdaňovaniu bohatstva s cieľom stimulovať vytváranie pracovných miest a znižovať nerovnosti.
23.	Zdôrazňuje význam silných záchranných sietí ako doplnenia opatrení na tvorbu pracovných miest a zabezpečenie toho, aby sa na nikoho nezabudlo, vrátane primeranej podpory minimálneho príjmu, primeraných dávok v nezamestnanosti a minimálnych miezd.
Investovanie do tvorby udržateľných pracovných miest – úloha investícií 
24.	Uznáva význam investovania do poskytovania finančných prostriedkov organizáciám, ktoré riešia sociálne a environmentálne potreby, s výslovným očakávaním merateľnej sociálnej a environmentálnej návratnosti vrátane zamestnanosti a kvality pracovných miest. 
25.	Zdôrazňuje kľúčovú úlohu bankového sektora pri smerovaní financovania do udržateľných investícií a aktivácii transformácie na klimaticky neutrálne hospodárstvo. 
26.	Vyzýva na urýchlené vytvorenie Fondu európskej suverenity s novopridelenými finančnými prostriedkami EÚ na mobilizáciu rozsiahlych investícií do ekologických technológií. 
27.	Vyzýva na rozšírenie rozsahu a tematického rozsahu pôsobnosti Fondu na spravodlivú transformáciu.
28.	Vyzýva Komisiu, aby pokračovala v monitorovaní a podpore investícií a výdavkov na tvorbu kvalitných pracovných miest v rámci nástroja NextGenerationEU, Mechanizmu na podporu obnovy a odolnosti a Európskeho sociálneho fondu plus a aby zabezpečila ďalšie úzke zapojenie Európskeho parlamentu .
°
°	°
29.	Poveruje svoju predsedníčku, aby postúpila toto uznesenie Rade a Komisii.

Dôsledky zmeny klímy sú vážne a potenciálne katastrofické. Zvrátenie tohto trendu má zásadný význam pre našu planétu, budúce generácie, ako aj pre ochranu pracovných miest a práv pracovníkov. Bude si vyžadovať stratégie zmierňovania a adaptácie vo všetkých odvetviach nášho hospodárstva. Dekarbonizácia hospodárskych odvetví prinesie príležitosť vytvárať nové pracovné miesta, najmä v odvetviach energetiky a obehového hospodárstva.

Roky zručností a navrhovaný akt o emisne neutrálnom priemysle kladú pomerne veľký dôraz na úlohu zručností pri transformácii. Zvyšovanie úrovne zručností, rekvalifikácia a celoživotné vzdelávanie sú kľúčovými prvkami na zabezpečenie spravodlivej a inkluzívnej transformácie. Spravodlivá transformácia sa však netýka len odbornej prípravy a zručností.

Zelená transformácia by mala byť príležitosťou pre pracujúcich na vytvorenie väčšieho počtu lepších pracovných miest so stabilným zamestnaním, spravodlivou mzdou a dôstojnými pracovnými podmienkami, pričom pracovníci a odborové zväzy by mali byť zapojení do každej fázy procesu. Pri transformácii na nulovú bilanciu by čisté zameranie na zručnosti a množstvo vytvorených pracovných miest neprinieslo spravodlivosť, ak by naďalej rástla chudoba a nerovnosť zamestnaných osôb, hospodárska neistota a neistá práca. Potrebná zmena by mala umožniť vzostupnú konvergenciu a neohroziť kvalitné pracovné miesta. 

Zároveň by verejná podpora pre podniky mala byť vždy podmienená dodržiavaním práv pracovníkov. Vedenie zo strany EÚ a jej členských štátov môže mať silný účinok a zabezpečiť, aby spoločnosti, ktoré využívajú podporu EÚ, zlepšili svoje pracovné podmienky a investovali do udržateľných pracovných miest.

Je jasné, že verejný ani súkromný sektor nemôžu byť spokojné s rozmerom trhu práce v súvislosti s transformáciou. Spravodlivá transformácia znamená úspešné predvídanie zmien z hľadiska spoločnosti, regulácie a investícií. Systémom stimulov by sa mala podporovať tvorba kvalitných a udržateľných pracovných miest a prednosť by mala mať podpora investícií s pozitívnym environmentálnym a sociálnym vplyvom.

